‘આના કરતાં તો ઈ મેડીકલ ઉપર ઊતરી ગ્યો હોત તો....’ એમ રવુભા માનબાને વારંવાર કહ્યા કરતા હતા. માનબાના મનમાં બરોબર ઠસી ગયું હતું કે દિકરો સાચીખોટી ‘મેડીકલ’ પર ઊતરી ગયો હોત તો એના ફોટા નીચે ‘શહીદ’ શબ્દ ન હોત, ‘મેડીકલ’ પર ઊતરવાનાં કારણો, કિમિયા અને ફાયદા જ્યારે નોકરીએ જવા જેવડો થયો ત્યારે રવુભાએ વિગતે સમજાવ્યા હતા. કહેતા કે આપણા કુટુંબમાં તો ‘સોળે સાન અને વીસે(પકડવા)પોલિસવાન આવે’ એના કરતાં તો તારી આ મિલીટરીવાનવાળી લેન બરોબર છે, પણ એમાં જાન જવાનું જોખમ વધારે છે, એટલે આવું કાંઇક સરહદ પર સળગે તયેં મેડિકલ પર ઉતરી જાવું. પણ રણજિત એકનો બે થયો નહોતો. ‘મેડીકલ’ની વાત આવતાં એ ખોંખારો ખાતો, છાતી કાઢતો, મૂછે હાથ દેતો ને કે’તો કે ‘આંઈ તો મેડીકલ-બેડીકલ માર્યા ફરે, ધીગાણામાં જી મઝો છે ઈ ખાટલે ક્યાં છે ?’